**แนวทางการปฏิบัติงาน**

**เรื่อง การให้บริการเกี่ยวกับแผนจัดสรรการลงทุน (Portfolio Advisory)**

**หรือกลยุทธ์การลงทุน (Program Trading)**

**---------------------------------------------------------**

เพื่อเป็นการยกระดับการบริการด้านซื้อขายหลักทรัพย์ เพื่อตอบสนองความต้องการของนักลงทุนที่ต้องการผลิตภัณฑ์ในตลาดทุนที่หลากหลายได้รับผลตอบแทนที่ดีขึ้นตามสภาวะการลงทุนบนพื้นฐานการบริหารความเสี่ยงที่ดี  
และเหมาะสม และเพื่อให้การบริการซื้อขายผลิตภัณฑ์ในตลาดทุนมีแนวทางในการปฏิบัติงานตามประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สธ. 33/2562 เรื่อง หลักเกณฑ์ในรายละเอียดเกี่ยวกับการติดต่อและให้บริการลูกค้าสำหรับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า (ฉบับที่ 6) มีมาตรฐานเป็นที่ยอมรับ สามารถตอบสนองความต้องการของลูกค้าที่มีความประสงค์ให้ผู้ที่มีความรู้และความเชี่ยวชาญมาช่วยดูแลตัดสินใจลงทุนได้อย่างเหมาะสม รวมทั้งเพื่อป้องกันความเสี่ยงในการให้บริการสำหรับบริษัทหลักทรัพย์

อาศัยอำนาจตามประกาศคณะกรรมการกำกับตลาดทุน ที่ ทธ. 35/2556 เรื่อง มาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า ข้อ 9 โดยความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ สมาคมบริษัทหลักทรัพย์ไทย จึงกำหนดแนวทางการปฏิบัติงาน เรื่อง การให้บริการเกี่ยวกับแผนจัดสรรการลงทุน (Portfolio Advisory) หรือกลยุทธ์การลงทุน (Program Trading) เพื่อให้สมาชิกถือปฏิบัติเพิ่มเติม ดังนี้

ข้อ 1 ในแนวทางการปฏิบัติงานนี้

“สำนักงาน ก.ล.ต.” หมายความว่า สำนักงานคณะกรรมการกำกับหลักทรัพย์และตลาดหลักทรัพย์

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า สมาชิกสมาคมบริษัทหลักทรัพย์ไทย

“ลูกค้า” หมายความว่า ผู้ใช้บริการของสมาชิกเพื่อลงทุนในผลิตภัณฑ์ในตลาดทุน

“ผลิตภัณฑ์ในตลาดทุน” หมายความว่า หลักทรัพย์และสัญญาซื้อขายล่วงหน้า ทั้งนี้ ภายใต้ใบอนุญาต  
การประกอบธุรกิจหลักทรัพย์หรือธุรกิจสัญญาซื้อขายล่วงหน้าที่สมาชิกได้รับ

“บริการ” หมายความว่า การให้บริการเกี่ยวกับแผนจัดสรรการลงทุน (Portfolio Advisory) หรือกลยุทธ์  
การลงทุน (Program Trading)

นอกเหนือจากคำที่บัญญัติไว้ข้างต้น ให้คำที่ปรากฏในแนวทางการปฏิบัติงานฉบับนี้มีความหมายเป็นไปตามนิยามที่กำหนดไว้ในประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สธ.33/2562   
เรื่อง หลักเกณฑ์ในรายละเอียดเกี่ยวกับการติดต่อและให้บริการลูกค้าสำหรับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า (ฉบับที่ 6)

ข้อ 2 สมาชิกต้องจัดทำโครงร่างการให้บริการ (Service Model) ซึ่งได้รับความเห็นชอบจากคณะกรรมการบริษัท หรือคณะกรรมการที่ได้รับมอบหมายจากคณะกรรมการบริษัท โดยมีผู้บริหารระดับสูงที่ได้รับมอบหมายจากคณะกรรมการของบริษัทเป็นผู้รับผิดชอบ

ข้อ 3 สมาชิกต้องจัดให้มีข้อตกลงการให้บริการกับลูกค้า ซึ่งอย่างน้อยประกอบด้วย

1. ข้อตกลงหลัก
2. มีสาระสำคัญเป็นไปตามประกาศสำนักงาน ก.ล.ต. ที่ สธ. 33/2562 เรื่อง หลักเกณฑ์  
   ในรายละเอียดเกี่ยวกับการติดต่อและให้บริการลูกค้าสำหรับผู้ประกอบธุรกิจหลักทรัพย์  
   และผู้ประกอบธุรกิจสัญญาซื้อขายล่วงหน้า (ฉบับที่ 6) ได้แก่
   * ขอบเขตและเงื่อนไขในการให้บริการ

ทั้งนี้ เนื่องจากการให้บริการเกี่ยวกับ Portfolio Advisory หรือ Program Trading   
มีความแตกต่างจากการให้บริการซื้อขายในรูปแบบปกติ และเพื่อให้ลูกค้าเข้าใจ  
ถึงลักษณะและรูปแบบการให้บริการ สมาชิกจึงควรระบุขอบเขตและเงื่อนไข  
การให้บริการไว้ในข้อตกลงการให้บริการชัดเจน เช่น รายละเอียดเกี่ยวกับการให้บริการซื้อขายที่ชัดเจน ขั้นตอนการให้บริการก่อนและหลังการซื้อขาย อาทิ การจัดให้ลูกค้ายืนยันรายชื่อผลิตภัณฑ์ในตลาดทุน การแจ้งข้อมูลก่อนดำเนินการซื้อขาย เป็นต้น

* + สิทธิของลูกค้าในการใช้บริการ เช่น สิทธิของลูกค้าในการเปลี่ยนแปลงหรือยกเลิก  
    การซื้อขายผลิตภัณฑ์ในตลาดทุน หรือยกเลิกบริการ เป็นต้น
  + กำหนดขั้นตอนและวิธีดำเนินการส่งคำสั่งซื้อขายผลิตภัณฑ์ในตลาดทุน รวมถึงกรณี  
    ที่เกิดเหตุสุดวิสัยหรือเหตุจำเป็นที่ไม่สามารถให้บริการได้ เช่น การแจ้งข้อมูลเกี่ยวกับกรอบราคาและประมาณการสัดส่วนที่จะดำเนินการซื้อขายให้แก่ลูกค้าผ่านช่องทาง  
    การติดต่อ เช่น การแจ้งข้อมูลผ่านทาง Application หรือ Email หรือโทรศัพท์เคลื่อนที่ผ่าน SMS เป็นต้น
  + เงื่อนไขของการสับเปลี่ยนการลงทุน (Fund Switching) ไปยังกองทุนรวมอื่นซึ่งมีนโยบายการลงทุนที่ใกล้เคียงกัน ในกรณีที่กองทุนรวมที่ได้ลงทุนไว้มีการเลิกกองทุนรวม ปิดรับคำสั่งซื้อขายหน่วยลงทุน หรือเหตุอื่นใดทำนองเดียวกัน (ถ้ามี) เช่น กรณีผลิตภัณฑ์ในตลาดทุนประเภทหน่วยลงทุน ซึ่งรวมถึงกรมธรรม์ประกันชีวิตควบ  
    หน่วยลงทุน (Unit-linked) สมาชิกอาจกำหนดเงื่อนไขดังกล่าวไว้ในข้อตกลงการให้บริการได้ โดย “กองทุนรวมอื่นซึ่งมีนโยบายใกล้เคียงกัน” จะพิจารณาจากประเภทและนโยบายการลงทุนของกองทุนที่บริษัทหลักทรัพย์จัดการกองทุนระบุไว้ในหนังสือชี้ชวนเสนอขายหน่วยลงทุน

1. ความรับผิดชอบของสมาชิกอันเกิดจากการใช้บริการของลูกค้า
2. ข้อตกลงแนบท้าย
   1. แนวทางการลงทุน (House View) และที่มาของแนวทางการลงทุน

สมาชิกต้องจัดให้มีรายละเอียดเกี่ยวกับรูปแบบแผนจัดสรรการลงทุน หรือ กลยุทธ์การลงทุนที่ลูกค้าเลือก แล้วแต่กรณี พร้อมทั้งคำอธิบายเกี่ยวกับที่มาของแผนจัดสรรการลงทุนหรือกลยุทธ์การลงทุนดังกล่าวแนบท้ายข้อตกลงการให้บริการด้วย

* 1. ความเสี่ยง และการบริหารความเสี่ยงที่เหมาะสมกับรูปแบบการให้บริการ เช่น การหยุด  
     การขาดทุนด้วยวิธีการ Cut Loss และ Stop Loss เป็นต้น
  2. รูปแบบการให้บริการ เช่น การให้บริการแบบอิเล็กทรอนิกส์ โทรศัพท์ หรือช่องทางอื่นใด
  3. ตัวชี้วัดการดำเนินงาน (Benchmark) ที่สอดคล้องกับ Portfolio Advisory หรือ Program Trading และให้เป็นไปตามหลักเกณฑ์ที่สำนักงาน ก.ล.ต. กำหนด

ข้อ 4 สมาชิกต้องจัดให้มีบุคลากรซึ่งได้รับใบอนุญาตเป็นไปตามประเภทของหลักทรัพย์หรือสัญญาซื้อขายล่วงหน้าที่ให้บริการ ปฏิบัติหน้าที่ให้บริการเกี่ยวกับแผนจัดสรรการลงทุน (Portfolio Advisory) หรือกลยุทธ์การลงทุน (Program Trading)

ข้อ 5 สมาชิกต้องจัดให้มีกระบวนการและการดำเนินการ ดังต่อไปนี้

1. จัดให้มีกระบวนการแจ้งให้ลูกค้ารับทราบหรือให้ลูกค้าติดตามผลการลงทุนได้ เช่น การจัดทำรายงาน Monthly Statement เป็นต้น
2. กรณีที่การลงทุนเกิดความคลาดเคลื่อนไปจากที่ตกลงกัน หรือปัจจัยที่มีผลต่อการลงทุนเปลี่ยนแปลงอย่างมีนัยสำคัญ รวมถึงกรณีที่ผลประเมินความเสี่ยงของลูกค้ามีการเปลี่ยนแปลง สมาชิกต้องจัดให้มีกระบวนการหารือกับลูกค้า เพื่อปรับปรุงแนวทางการลงทุน โดยนำเสนอข้อมูลดังกล่าวให้ลูกค้าตัดสินใจ
3. กรณีที่สมาชิกให้ข้อมูลอื่นใดที่อาจมีผลต่อการตัดสินใจใช้บริการของลูกค้า ข้อมูลดังกล่าว  
   ต้องเหมาะสม ถูกต้อง ครบถ้วน และเป็นปัจจุบัน และลูกค้าสามารถเข้าใจได้อย่างถูกต้อง  
   โดยไม่สำคัญผิด เช่น ผลการทดสอบผลการลงทุนย้อนหลัง (Model Back Testing) ที่ระบุช่วงระยะเวลาในการทดสอบที่ชัดเจน เป็นต้น

ข้อ 6 สมาชิกอาจกำหนดค่าธรรมเนียมการให้บริการแผนจัดสรรการลงทุน (Portfolio Advisory) หรือกลยุทธ์การลงทุน (Program Trading) ได้ตามหลักเกณฑ์ของสมาชิก อาทิ ค่าธรรมเนียมรายผลิตภัณฑ์ ค่าธรรมเนียมตามมูลค่าทรัพย์สินสุทธิ หรือค่าธรรมเนียมตามความสำเร็จของผลงาน เป็นต้น โดยต้องมีการแจ้งให้ลูกค้าทราบถึงค่าธรรมเนียมดังกล่าวก่อนมีการเริ่มให้บริการด้วย

แนวทางการปฏิบัติงานนี้มีผลบังคับตั้งแต่วันที่ 25 พฤศจิกายน 2562 เป็นต้นไป

ประกาศ ณ วันที่ 18 พฤศจิกายน 2562

(นายพิเชษฐ สิทธิอำนวย)

นายกสมาคม